DA Den Europæiske Unions Tidende C 82/12

Sag anlagt den 15. januar 2009 — Kommissionen for De Europæiske Fællesskaber mod Den Portugisiske Republik

(Sag C-20/09)

(2009/C 82/23)

Processprog: portugisisk

Parter

Sagsøger: Kommissionen for De Europæiske Fællesskaber (ved R. Lyal og A. Caeiros, som befuldmægtigede)

Sagsøgt: Den Portugisiske Republik

Sagsøgerens påstande

— Det fastslås, at Den Portugisiske Republik har tilsidesat sine forpligtelser i henhold til artikel 56 EF og artikel 40 i aftalen om Det Europæiske Økonomiske Samarbejdsområde (EØS), idet den i forbindelse med berigtigelse i henhold til lov nr. 39-A/2005 foreskriver en skattemæssig præferencebehandling, der udelukkende omfatter obligationer udstedt af den portugisiske stat.

— Den Portugisiske Republik tilpligtes at betale sagens omkostninger.

Søgsmålsgrunde og væsentligste argumenter

I september 2005 modtog Kommissionen en klage vedrørende uforeneligheden med fællesskabsretten og aftalen om Det Europæiske Økonomiske Samarbejdsområde (EØS) af visse bestemmelser i »Regime Excepcional de Regularização Tributária de elementos patrimoniais que não se encontrem no território português em 31 de Dezembro de 2004« (særordning for skattemæssig berigtigelse af formueværdier, som befandt sig uden for det portugisiske område den 31. december 2004), der blev vedtaget ved lov nr. 39-A/2005 af 29. juli 2005.

Det fremgår af særordningen for skattemæssig berigtigelse, at skattepligtige i forbindelse med skattemæssig berigtigelse skal betale et beløb svarende til anvendelsen af en sats på 5 % af værdien af formueværdier, der er opgjort i selvangivelsen, og at såfremt alle eller nogle af de formueværdier, der er omfattet af den pågældende angivelse, er obligationer udstedt af den portugisiske stat, nedsættes satsen til det halve for den del, der vedrører disse fordringer, og at denne nedsættelse også finder anvendelse på andre formueværdier, hvis den pågældende værdi geninvesteres i obligationer udstedt af den portugisiske stat inden datoen for indgivelsen af selvangivelse.

Kommissionen er af den opfattelse, at særordningen for skattemæssig berigtigelse indebærer en fordel med hensyn til at føre formueværdier hjem til Portugal og investere dem i obligationer udstedt af den portugisiske stat, hvilken fordel består i anvendelsen af en nedsat sats på formueværdier, der består i obligationer udstedt af den portugisiske stat, eller på værdien af formueværdier, der geninvesteres i obligationer udstedt af den portugisiske stat. Personer, som anvender denne ordning, afholdes de facto fra at opretholde deres berigtigede goder i en anden form end i obligationer udstedt af den portugisiske stat.

De Europæiske Fællesskabers Domstol har allerede fastslået, at en national bestemmelse, der bevirker, at skattepligtige personer afholdes fra at foretage investeringer i andre medlemsstater, udgør en restriktion for de frie kapitalbevægelser i artikel 56 EF's forstand.

I det foreliggende tilfælde er Kommissionen, selv om den ikke stiller spørgsmål ved, at statsobligationer undergives en favorabel behandling, af den opfattelse, at lavere skattesats, der kun finder anvendelse på berigtigede formueværdier, som består i obligationer udstedt af den portugisiske stat, udgør en diskriminerende restriktion for de frie kapitalbevægelser, der er forbudt i henhold til artikel 56 EF og ikke kan begrundes i artikel 58, stk. 1, EF.

Reglerne i aftalen om Det Europæiske Økonomiske Samarbejdsområde vedrørende de frie kapitalbevægelser er i det væsentlige identiske med reglerne i EF-traktaten. Den omstændighed, at personer, der ville kunne drage fordel af særordningen for skattemæssig berigtigelse, afholdes fra at opretholde deres berigtigede formueværdier i Norge, Liechtenstein eller Island, udgør derfor også en restriktion for de frie kapitalbevægelser, der er forbudt i henhold til EØS-aftalens artikel 40.